O`zbekistonda “Animation School” animasiya markazlari ochiladi

Bugun rossiyalik taniqli rejissyor Timur Bekmambetov Butunrossiya davlat kinematografiya instituti (VGIK) Toshkent filiali talabalari va yosh kinoijodkorlar bilan uchrashdi. Uchrashuv “O`zbekfilm” pavilonida bo`lib o`tdi. Bu haqda Kinematografiya agentligi Axborot xizmati xabar bermoqda.
Tadbirda O`zbekiston Kinematografiya agentligi va “Bazelevs Animation” studiyasi vakillari tomonidan “Animation School” animasiya markazlari tarmog`i ochilishi haqida e`lon qilindi.
“Bu kabi tajriba ilk marotaba O`zbekistonda joriy etilmoqda. Bu borada o`tgan yil bo`lib o`tgan “Ipak yo`li durdonasi” Toshkent xalqaro kinofestivalida memorandum imzolangan edi. Keyinchalik bizga Tatariston, Qozog`iston va Perm qo`shiladi”, — dedi Bekmambetov.
Ta`kidlash joizki, animasiya studiyalarini tashkil etish 2022–2026 yillarga mo`ljallangan Yangi O`zbekistonning taraqqiyot strategiyasi “Inson qadrini ulug`lash va faol mahalla yili” Davlat dasturiga ko`ra amalga oshirilishi lozim bo`lgan ishlar qatoriga kiritilgan.
“Loyihadan ko`zlangan maqsad — qo`g`irchoq teatri aktyorlari va ijodiy oliy o`quv yurtlarining tegishli fakultetlari bitiruvchilari uchun “ta`lim ol va daromadga ega bo`l” konsepsiyasiga asoslangan holda o`zini-o`zi ta`minlovchi animasiya studiyalarining mintaqaviy tarmog`ini shakllantirishdan iborat. Misol uchun, O`zbekistonda loyihaga Butunrossiya davlat kinematografiya instituti (VGIK) Toshkent filiali talabalari jalb etiladi. Yigitlar animatorlik kasbini aniq loyiha — “Xo`ja Nasriddin” multfilmi asosida o`rganishadi va uning barcha qahramonlarini yaratishadi. “Xo`ja Nasriddin” bo`lajak animatorlar uchun o`ziga xos tajriba maydoniga aylanadi. Ushbu loyihaning amalga oshirilishi taniqli animatorlar va kinoijodkorlar rahbarligida olingan bilim va tajribani amaliyotda qo`llash imkonini beradi”, — deya izoh berdi Bekmambetov.
Tajriba sifatida yaratilayotgan multfilm ustidagi ishlar 2023 yilgacha davom etishi rejalashtirilgan. Shundan so`ng, animatorlar “Bazelevs Animation» studiyasining boshqa loyihalarida ishlashni davom ettiradilar.